**NACRT**

 **ZAKON**

**O KLASIFIKACIJI DJELATNOSTI**

**Predmet**

Član 1

Ovim zakonom se uređuje Klasifikacija djelatnosti (u daljem tekstu: Klasifikacija) kao opšti standard prema kojem se vrši razvrstavanje po djelatnostima: pravnih lica, fizičkih lica koja obavljaju djelatnost u skladu sa propisima, državnih organa, organa državne uprave i jedinica lokalne samouprave, kao i drugih subjekata bez svojstva pravnog lica koji obavljaju djelatnost u skladu sa posebnim propisima (u daljem tekstu: jedinice razvrstavanja).

**Primjena klasifikacije**

Član 2

 Klasifikacija se primjenjuje:

1. u registrima i evidencijama;
2. za potrebe obrade, analize i iskazivanja rezultata zvanične statistike;
3. prilikom prikupljanja, obrađivanja i prikazivanja podataka o stanju i kretanjima u ekonomiji, socijalnoj oblasti i oblasti radne i životne sredine prema djelatnostima, kao i prilikom izvršavanja međunarodnih obaveza;
4. prilikom donošenja i praćenja mjera ekonomske i socijalne politike i
5. u naučnoistraživačkom i analitičkom radu.

**Upotreba rodno osjetljivog jezika**

Član 3

 Svi izrazi koji se u ovom zakonu koriste za fizička lica u muškom rodu obuhvataju iste izraze u ženskom rodu.

**Nivoi klasifikacije**

Član 4

Djelatnosti se Klasifikacijom razvrstavaju na hijerarhijske nivoe koji se označavaju šiframa.

Hijerarhijske nivoe iz stava 1 ovog člana, kao i nazive i opise djelatnosti, utvrđuje Vlada Crne Gore.

**Razvrstavanje po djelatnostima**

Član 5

Razvrstavanje po djelatnostima jedinica razvrstavanja u skladu sa članom 4, stav 2 ovoga zakona, kao i određivanje matičnog broja vrši se u organu nadležnom za poslove poreza.

**Pretežna djelatnost**

Član 6

Jedinice razvrstavanja raspoređuju se u odgovarajući hijerarhijski nivo Klasifikacije prema djelatnosti koju obavljaju.

Ako jedinica razvrstavanja obavlja više djelatnosti, raspoređuje se u odgovarajući hijerarhijski nivo Klasifikacije iz stava 1 ovog člana prema pretežnoj djelatnosti.

**Prelazne i završne odredbe**

Član 7

Podzakonski akt iz člana 4 stav 2 ovog zakona, donijeće se u roku od 60 dana od dana stupanja na snagu ovog zakona.

Član 8

Danom primjene ovog zakona prestaje da važi Zakon o klasifikaciji djelatnosti („Službeni list CG“, br. 18/11, 152/22).

Član 9

Ovaj zakon stupa na snagu osmog dana od dana objavljivanja u „Službenom listu Crne Gore“, a primjenjivaće se od 1. januara 2026. godine.

**OBRAZLOŽENJE**

1. **USTAVNI OSNOV ZA DONOŠENJE ZAKONA**

Ustavni osnov za donošenje Zakona o klasifikaciji djelatnosti sadržan je u članu 16 stav 1 tačka 5 Ustava Crne Gore, kojim je propisano da se zakonom, u skladu sa Ustavom, uređuju druga pitanja od interesa za Crnu Goru.

1. **RAZLOZI ZA DONOŠENJE ZAKONA**

 Zakon o klasifikaciji djelatnosti donosi se sa ciljem harmonizacije sa Regulativom (EU) br. 2023/137 od 10. oktobra 2022. godine i obezbjeđivanjem uporedivosti podataka.

1. **USAGLAŠENOST ZAKONA SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA**

Ovim Zakonom izvršeno je potpuno usklađivanje sa pravnom tekovinom Evropske unije, odnosno navedenom Regulativom.

1. **OBJAŠNJENJE OSNOVNIH PRAVNIH INSTITUTA**

Predmet zakona regulisan je **članom 1** kojim je definisano da je klasifikacija djelatnosti opšti standard, prema kojem se vrši razvrstavanje po djelatnostima - pravnih i fizičkih lica, državnih organa, jedinica lokalne samouprave i drugih subjekata bez svojstva pravnog lica - kao jedinica razvrstavanja.

**Članom 2** jasno je propisana primjena klasifikacije i navedeno da se primjenjuje: 1) u registrima i evidencijama; 2) za potrebe obrade, analize i iskazivanja rezultata zvanične statistike; 3) prilikom prikupljanja, obrađivanja i prikazivanja podataka o stanju i kretanjima u ekonomiji, socijalnoj oblasti i oblasti radne i životne sredine prema djelatnostima, kao i prilikom izvršavanja međunarodnih obaveza; 4) prilikom donošenja i praćenja mjera ekonomske i socijalne politike i 5) u naučnoistraživačkom i analitičkom radu.

**Članom 3** Zakona osigurava se da se izrazi u muškom rodu odnose na lica oba pola, čime se postiže jezička i rodna ravnopravnost.

**Članom 4** Zakona propisano je da se djelatnosti razvrstavaju na hijerarhijske nivoe i da se one označavaju šiframa. Nivoe, nazive i opise djelatnosti utvrđuje Vlada Crne Gore.

**Članom 5** se reguliše postupak prijavljivanja djelatnosti od strane jedinica razvrstavanja. Naime, postupajući u skladu sa članom 4 stav 2 ovog zakona, u pogledu razvrstavanja jedinica razvrstavanja, ali i u pogledu određivanja matičnog broja djelatnosti, prijavljivanje se vrši kod organa nadležnog za poslove poreza.

**Članom 6** Zakona je predviđeno da se jedinice razvrstavanja raspoređuju u odgovarajući hijerarhijski nivo klasifikacije prema djelatnosti koju obavljaju, a ako obavljaju više djelatnosti onda se raspoređuju prema pretežnoj djelatnosti.

U **članu 7** propisan je rok u kojem se mora donijeti podzakonski akt, odnosno u roku od 60 dana od dana stupanja na snagu ovog zakona.

**Članom 8** Zakona utvrđen je prestanak važenja aktuelnog Zakona o klasifikaciji djelatnosti.

**Članom 9** Zakona propisano je da ovaj zakon stupa na snagu osmog dana od dana objavljivanja u „Službenom listu Crne Gore“, a primjenjivaće se od 1. januara 2026. godine.

1. **PROCJENA FINANSIJSKIH SREDSTAVA ZA SPROVOĐENJE ZAKONA**

Nisu potrebna dodatna finansijska sredstva za sprovođenje Zakona o klasifikaciji djelatnosti.